**Eesti Rahva Muuseumi Sõprade Seltsi 2021. aasta kroonika**

2021. aasta oli nii Eesti Rahva Muuseumil kui ka tema sõprade seltsil keerukas, kuid põnev ja töine. Seltsi liikmed jätkasid aasta jooksul muuseumis vabatahtlike abilistena, korraldasid kultuuriüritusi, korrastasid muuseumiga seotud kultuuriloolisi objekte ning tundsid rõõmu ühistest saavutustest. Jätkus aktiivne infovahetus nii kodulehe kui listi vahendusel. Seltsi liikmete arv Eestis, Kanadas, Soomes, Austraalias, Venemaal ja Saksamaal kerkis kokku üle 1740, millest tegevliikmeid on üle 900.

**Selts koordineeris vabatahtlikku tegevust ERMis. Vabatahtlikke kaasati jätkuvalt kirjastustegevuses, abilistena muuseumi igapäevatöös, näituste edasitoimetamisel, muuseumi uudiste levitamisel ja ürituskorralduses.** Teavet seltsi sellealasest tegevusest kajastati sotsiaalmeedias, ERMi, ERMi Sõprade Seltsi ja Eesti Kultuuriseltside Ühenduse kodulehel. Jätkus koostöö Vabaühenduste Liidu ning külaliikumisega Kodukant. Seltsi liikmed jagasid oma töökogemusi Vabatahtlike Värava blogis ning see tõi mitmeid pakkumisi ERMi sõpradega liitumiseks. Oma ettevõtmistest räägiti ka Mulkide Almanaki 31. numbris, Eesti Kultuuriseltside Ühenduse väljaannetes, ERMi aastaraamatus ja ajakirjanduses.

Aasta üks suuremaidettevõtmisi oli jätkuvalt **osalemine koostöös Eesti Rahva Muuseumi ja Tartu Ülikooli semiootikutega ( MTÜ Kirjandus Ekraanil) Integratsiooni Sihtasutuse korraldatud riigihankes „Eesti kultuuriruumi tutvustamine Eestis elavatele vähelõimunud** **täiskasvanud püsielanikele ja uussisserändajatele“**, millest võttis osa arvukalt huvilisi.

Alates 2018. aastast on ERM pakkunud eesti kultuuri tutvustavaid kursusi Eestisse hiljuti saabunud või siin pikemalt elanud teise kultuuritaustaga inimestele. Erinevate tugikeeltega kursustel on räägitud Eesti ajaloost, kultuurisümbolitest, keelest, loodusest, kommetest ja tavadest. Seltsi liikmed olid abilistena alati kohal, samuti perepäevadel ja teistel ERMi üritustel.

Juba mitmendat aastatjätkati **folkloristi ja keeleteadlase Jakob Hurda ning etnoloog Helmi Kurriku hauaplatside korrastamist Raadi surnuaias.** Käidi rehitsemas, puhastamas ja istutamas ning tähtpäevadel süüdati muuseumile oluliste inimeste mälestuseks küünlad. Koostöö jätkus Tartu Linnavalitsuse, Muinsuskaitseameti ja asutusega Tartu Kalmistud**. Selts toetas Tartu linna poolt ette võetud Rudolf Kallase hauaplatsi korrastustöid ning osales Jaan Tõnissoni mälestusüritusel Raadil.**

Tööd vabatahtlikega hõlbustas pidevalt täienev andmebaas ja regulaarselt toimuvad küsitlused tagasiside osas. Järgides vabatahtliku tegevuse head tava, tegeleti tublide abilistega ka väljaspool ühistegevust – vahetati teateid toimuvast, analüüsiti tehtut ja talletati ideid tulevikuks.

**Jätkus koostöö Tartu Ülikooli ja teiste teadusasutustega. Infot vahetati Soome muuseumite ümber koondunud seltsidega, Londoni Eesti Seltsi, Tšehhi Eesti Klubi, Peterburi Eesti Seltsi, Mikkeli Eesti Seltsi ja teiste kultuuriseltsidega nii Eestis kui ka välismaal.** Aeg on näidanud, et koostöö loob tugeva suhtlusvõrgustiku mõttekaaslaste vahel ja kogukonnatöö muutub mitmekülgsemaks. Samuti laienevad võimalused tutvustada Eesti Rahva Muuseumi tegevust ka siis, kui liikumisvõimalused on piiratud.

**2021. aastal jätkas selts muuseumi foto- ja filmiprojekti „Ajanihe: udmurdi noorte palvused 1993/2017“ tutvustamist Ida-Virumaal.** Aga kuna palju asutusi oli koroona tõttu suletud, õnnestus projekti ainult osaliselt teostada. Eesti Kultuurkapitali toetuse 225 eurot tagastasime, kuna teostasime kõik tööd vabatahtlike abiga.

Koostöös muuseumiga valmisid mitmed **näitused ERMi raamatukogus**. Aasta algul avanes „Aeg puidul ja paberil“ muuseumi kogudes leiduvatest kalendritest. Märtsis tutvustasime 2021. aastal J. F. Wiedemanni keeleauhinna pälvinud Jüri Viikbergi töid ja novembris oli näitus „Muuseum ootab sinu lugu. ERMi Kirjasaatjate Võrk 90“ pühendatud muuseumi truudele abilistele. Nagu ikka tegime koostööd teiste kultuuri- ja haridusasutustega.

**Seltsi auliikme ehtekunstniku ja graafiku Kärt Summataveti loomelaua näitus** seltsi ruumis täienes aasta jooksul neli korda ja kevadel alustas ta oma koroona ajal sündinud joonistuste sarja tutvustamist. 2021. aasta juunis ERMis toimunud VIII soome-ugri rahvaste maailmakongressi ajal olid Kärt Summataveti tööd eksponeeritud seltsi ruumis ja veebis pealkirja all „Kahekõne: Mütoloogia ja tehisintellekt“. Oktoobris toetas selts näituse avanemist Laulupeomuuseumis.

**Selts jätkas Raadi ajaloo ja muuseumi tegevuse tutvustamist avalikkusele.**

Planeeritud suurüritused jäid paraku pandeemia tõttu ära.Koostöös Tartu linna, valla ja Kaitseliidu Tartu malevaga oli selts järjekordselt Tartu jaaniõhtu peakorraldaja. Ettevalmistused sellisteks üritusteks kestavad aasta, aga seekord tuli kõik kokkulepped tühistada ning toetajad said oma raha täismahus tagasi. Sirje Madisson selgitas olukorda ka ajelehes Postimees.

**Veebruaris toetasid seltsi vabatahtlikud ERMi hariduskeskuse korraldatud vastlapäeva Raadil.**

**Samuti sai toimuda 19. märtsiks planeeritud emakeelepäev**, kuigi samast päevast oli muuseum külastajatele suletud. Otselülitust toimuvast sai jälgida ERRi kultuuriportaalis, ERMi YouTube´i kanalil, ERMi kodulehe vahendusel muuseumi Facebooki kodus. **Ettekandega „Emakeele jälil“ esines Ferdinand Johann Wiedemanni keeleauhinna 2021. aasta laureaat Eesti Keele Instituudi vanemleksikograaf Jüri Viikberg, päeva juhatasid sisse ERMi direktor Alar Karis ja Tartu Ülikooli tänapäeva eesti keele professor Helle Metslang, kes pälvis kõrge keeleauhinna 2020. aastal.** Ettevõtmist toetas näitus muuseumi raamatukogus. Rahastajad olid Eesti Kultuurkapitali Tartumaa ekspertgrupp, ERMi Sõprade Selts ja Eesti Rahva Muuseum, nõu ja jõuga aitasid kaasa koostööpartnerid Haridus- ja Teadusministeeriumist. Selts on avalikkusele suunatud emakeelepäeva korraldanud muuseumis juba üle 10 aasta.

Septembris jätkus seltsi aastatepikkune **koostöö kirjandusfestivaliga Prima Vista.**

12. novembril aitas selts ERMi teadusosakonnal korraldada **teadusseminari „Kirjasaatjatest ühisloomeni: kaasavate kogude olevik ja tulevik. ERMi Kirjasaatjate Võrk 90“** ja koostas ka vastavasisulise näituse muuseumi raamatukogus.

Selts jätkas väljaande „Raadi raamat: pildid sündinud asjadest“ levitamist, aga koostöös muuseumiga **alustati ka uue ERMi ja Raadit tutvustava väljaande koostamist.**

4.11.2016 sõlmitud koostöölepingus Eesti Rahva Muuseumiga on kirjas, **kuidas ühisel jõul välja arendada ERMi väliala teemapargi rajatised, et luua eeldused pärimusega seotud elamusi pakkuva vaba aja veetmise paiga loomiseks**. **Selts on kogunud sihtotstarbelisi annetusi teemapargi arendamiseks ning see tegi võimalikuks ka 2021. aastal toetada Raadi mõisa rajatava skulptuuripargi ehitusprojekti valmimist 25 000 euroga.**

Vabaõhualal **üritusteks kohandatud viinaköögis on valmimas aknanäitus,** mida rahastab muuseum, aga mille koostamisse on kaasatud ERMi sõbrad.

Eesti Kultuurkapitali toel sai võimalikuks tellida **mälestustahvlid paika, kus 2014. ja 2019. aastal süüdati ERMi juures laulupeotuli.**

**8. mail kogunesid seltsi liikmed vabaõhualale kevadistele koristustalgutele.**

**Selts püsis tegusa ja tugevana ka sellel raskel aastal.**

Juhatuse koosolekutel kuulati ära ülevaated projektide kulgemisest ning muutustest seltsi finantsseisus. Seltsi info ERMi kodulehel andis operatiivse ülevaate toimunud ja ees ootavatest üritustest ning võimaluse seltsiga liitumiseks. Üle 600 seltsi liikme saab teateid muuseumis ja seltsis toimuvast listi kaudu ning üle 1700 sõbra jälgib seltsi tegemisi Facebookis.

2021. aastal kirjutati mitmeid **projekte/rahataotlusi**, et kindlustada vahendid ERMi heaks toimuvateks plaanilisteks tegevusteks. **ERMi Sõprade Seltsi üldkoosolek** jäi küll traditsioonilises vormis ära, aga nii tegevusaruanne kui majandusaasta aruanne saadeti liikmetele laiali ja need olid varakult väljas ka seltsi kodulehel. Juhatuse palvel saatsid seltsi liikmed meili teel oma arvamused, need arhiveeriti ja kujunenud kvoorum oli piisav aruannete kinnitamiseks.

Seltsi liikmed said augustis kokku **kultuurireisil Montenegrosse.**

Nagu ikka, valmis ka 2021. aastal **seltsi aastaraamatu Lee järjekordne, nüüd juba 27. number.** ERMis juunikuusse planeeritud soome-ugri rahvaste suurkogunemist arvestades oli Lee koostatud vastavast temaatikast lähtudes. Kongressil toimis Lee kinkeraamatuna ja rändas nii üle ilma. Pool tiraažist läks sügisel jagamisele ERMi kirjasaatjatele, kelle aasta jooksul ERMi saadetud kaastöödest ilmus aastaraamatus ülevaade. Trükikulud kandsid ERMi Sõprade Selts, Eesti Kultuurkapital ja Eesti Kultuuriseltside Ühendus, ilmumisel oli igati abiks Eesti Rahva Muuseum.

Selline oli Eesti Rahva Muuseumi Sõprade Seltsi aasta 2021.